*ᑐᓴᒐᒃᓴᖅ ᐆᒻᒪᖅᑯᑏᑦ ᐊᑭᖏᓐᓂᒃ ᕿᒥᕐᕈᔩᑦ ᑲᑎᒪᔨᖏᓐᓂᙶᖅᑐᖅ*

ᐆᒻᒪᖁᑏᑦ ᐊᑭᖏᓐᓂᑦ ᕿᒥᕐᕈᔨᑦ ᑲᑎᒪᔨᖏᑦ ᐱᓚᐅᖅᐳᑦ ᑕᒪᐃᑎᒍᑦ ᐊᑭᖏᓐᓂᑦ ᐊᑐᓕᖅᑎᑕᐅᔾᔪᑎᖓᓂ ᑐᒃᓯᕋᐅᒻᒥ (GRA ᐅᕝᕙᓘᓐᓃᑦ ᑐᒃᓯᕋᐅᑎ) ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑎᒥᖁᑎᖓ (QEC) ᓄᕕᐱᕆ 29, 2024−ᒥ. ᑐᒃᓯᕋᐅᑎ ᓇᒃᓯᐅᔾᔭᐅᓚᐅᖅᐳᖅ ᒥᓂᔅᑕᒧᑦ ᑲᒪᒋᔭᓕᒃ ᖁᓪᓕᒃᑯᑦ ᐆᒻᒪᖅᑯᑎᓕᕆᔨᖏᑦᑕ ᑎᒥᖁᑖᓄᑦ ᐆᒻᒪᖁᑏᑦ ᐊᑭᖏᓐᓂᑦ ᕿᒥᕐᕈᔨᑦ ᑲᑎᒪᔨᖏᑦᑕ ᕿᒥᕐᕈᔭᐅᓂᖓᓂ ᐊᒻᒪ ᐊᑐᖁᔭᐅᓇᔭᖅᑐᓂ.

**ᑐᒃᓯᕋᐅᑎ**

ᑐᒃᓯᕋᐅᑎᖓᓐᓄᑦ ᖁᓪᓕᒃᑯᑦ ᐆᒻᒪᖅᑯᑎᓕᕆᔨᖏᑦᑕ ᑎᒥᖁᑖ ᑐᒃᓯᕋᓚᐅᖅᐳᖅ ᐊᖏᖅᑕᐅᓂᖓᓂ, ᒥᓂᔅᑕᒥ ᑲᒪᒋᔭᓕᖕᒧᑦ:

* ᓇᓚᐅᑦᑖᕆᔭᐅᓂᖓᓂ ᑮᓇᐅᔭᐃᑦ ᐱᔭᐅᕙᓪᓕᐊᔪᓂ ᐱᔭᕆᐊᖃᕐᓂᐅᔪᒥ 2025/26−ᒧᑦ ᖃᐅᔨᓴᖅᑕᐅᓂᕐᒥ ᐊᕐᕌᒍᖓᓂ $183.9 ᒥᓕᐊᓐᓂ, ᐱᑎᑦᑎᓇᔭᖅᑐᒥ ᐊᒥᒐᕐᓂᐅᔪᒥ $21.5 ᒥᓕᐊᓐᓂᑐᙵᕕᖃᖅᑐᒥ ᑮᓇᐅᔭᐃᑦ ᐱᔭᐅᕙᓪᓕᐊᔪᓂᑦ ᐱᑕᖃᖅᐸᒌᖅᑐᓂ ᐊᑭᐅᔪᓂ (ᖁᓪᓕᒃᑯᑦ ᐆᒻᒪᖅᑯᑎᓕᕆᔨᖏᑦᑕ ᑎᒥᖁᑖ ᐃᓱᒪᒋᔭᖃᖅᓯᒪᕗᑦ ᐱᑕᖃᖅᐸᒌᖅᑐᓂ ᐊᑭᓂ ᑕᐃᒃᑯᓄᖓ ᐊᖏᖅᑕᐅᔪᓄᑦ 2022/23−ᒥ GRA ᑐᙵᕕᖓᓂ ᐊᑭᖓᓂ ᐋᖅᑭᒋᐊᖅᑕᐅᓂᐅᔪᒥ ᐊᒻᒪᓗ ᒫᓐᓇᐅᔪᒥ ᐅᖅᓱᐊᓗᖕᒧᑦ ᐊᑭᑦᑐᕐᓂᖏᓐᓄᑦ ᐃᑲᔪᖅᑕᐅᒍᑎᑦ (FSR) ᐊᑭᖓᓂ ᐃᓱᓕᓐᓂᐊᖅᑐᒥ ᒫᔾᔨ 31, 2025−ᒥ)
* ᐋᖅᑭᐅᒪᑎᑦᑎᓂᕐᒥ ᐱᑕᖃᖅᐸᒌᖅᑐᒥ ᓄᓇᕗᓕᒫᒥ ᓇᓕᒧᑎᑕᐅᔪᒥ ᐊᑭᖓᓂ ᐋᖅᑭᒃᓯᒪᓂᖓᓂ (ᐃᓛᓐᓂᒃᑯᑦ ᑕᐃᔭᐅᔪᒥ “ᑎᑎᖅᑲᒃᑯᕕᐅᑉ ᓂᐱᙵᑕᓂ ᐊᑭᖏᓐᓂ”),
* ᒪᕐᕈᐃᓕᖓᔪᒥ ᐊᖏᒡᓕᒋᐊᕐᓂᐅᔪᒥ ᑕᖅᑭᑕᒫᒥ ᓂᐅᕕᖅᐸᒃᑐᓄᑦ ᐱᔨᑦᑎᕋᕐᓂᕐᒥ ᐊᑭᓕᒐᒃᓴᓂ ᐊᒻᒪ ᑕᖅᑭᑕᒫᒥ ᐱᔪᒪᓂᐅᔪᒥ ᐱᔨᑦᑎᕋᕐᓂᕐᒥ ᐊᑭᓕᒐᒃᓴᓂ
* ᑕᐃᒪᐃᒐᔪᒃᑐᒥ ᐊᖏᒡᓕᒋᐊᕐᓂᐅᔪᒥ ᖃᐅᒻᒪᖅᑯᑎᓕᕆᓂᕐᒧᑦ ᐊᑭᖏᓐᓄᑦ 9.5%−ᒥ ᑲᓇᑕᒥ ᓴᓇᔭᐅᔪᓄᑦ ᐊᒻᒪᓗ ᓂᐅᕕᕐᕕᖃᕐᕕᐅᔪᓄ ᓂᐅᕕᖃᑦᑕᖅᑐᓄᑦ, ᐊᒻᒪᓗ 12.9% ᐊᖅᑯᑎᒥ ᐃᑯᒪᓂ ᓂᐅᕕᖃᑦᑕᖅᑐᓄᑦ,
* ᓄᑖᑦ ᐊᑭᖏᑦ ᐊᑐᓕᖅᑎᑕᐅᓂᐊᖅᑐᑦ ᑐᙵᕕᖃᖅᑐᒥ ᐊᐃᑉᕆᓕ 1, 2025/26−ᒥ ᖃᐅᔨᓴᖅᑕᐅᓂᕐᒥ ᐊᕐᕌᒍᖓᓂ (ᖁᓪᓕᒃᑯᑦ ᐆᒻᒪᖅᑯᑎᓕᕆᔨᖏᑦᑕ ᑎᒥᖁᑖ ᐅᖃᓚᐅᖅᐳ ᑐᓂᓯᓂᐊᕐᓂᖓᓂ ᒪᓕᒃᑐᒥ ᑐᒃᓯᕋᐅᒻᒥ ᕿᓚᒻᒥᐅᔪᒥ ᐊᑭᖏᓐᓂ ᐊᑭᓖᓂᕐᒧᑦ ᐊᑯᓂᐅᓂᖓᓂ ᕿᑎᐊᓂ ᐊᐃᑉᕆᓕ 1, 2025−ᒥ ᐊᒻᒪ ᐊᖏᖅᑕᐅᓂᖓᓂ ᑭᖑᓪᓕᖅᐹᖑᔪᒥ 2025/26−ᒥ ᐊᑭᖏᓐᓂ).

ᓇᓚᐅᑦᑖᕆᔭᐅᔪᒥ ᑮᓇᐅᔭᐃᑦ ᐱᔭᐅᕙᓪᓕᐊᔪᑦ ᐱᔭᕆᐊᖃᕐᓂᐅᔪᒥ $183.9 ᒥᓕᐊᓐᓂ $40.0 ᒥᓕᐊᓐᐸᓗᖕᓂ ᖁᑦᑎᖕᓂᖅᓴᐅᕗᖅ ᑐᒃᓯᕋᖅᑕᐅᔪᒥ ᓯᕗᓪᓕᐅᔪᒥ 2022/23 ᑕᒪᐃᑎᒍᑦ ᐊᑭᖏᓐᓂᑦ ᐊᑐᓕᖅᑎᑕᐅᔾᔪᑎᖓᓂ ᑐᒃᓯᕋᐅᒻᒥ, ᐊᒻᒪ $27.3 ᖁᑦᑎᖕᓂᖅᓴᐅᔪᒥ 2022/23−ᒥ ᑕᒪᐃᑎᒍᑦ ᐊᑭᖏᓐᓂᑦ ᐊᑐᓕᖅᑎᑕᐅᔾᔪᑎᖓᓂ ᑐᒃᓯᕋᐅᒻᒥ ᑐᙵᕕᖓᓂ ᐊᑭᖓᓂ ᐋᖅᑭᒋᐊᕈᑕᐅᔪᒥ, ᐊᑐᓕᕐᓂᐊᖅᑐᒥ ᐅᒃᑐᐱᕆ 1, 2023−ᒥ, ᐃᓚᓕᐅᔾᔨᓚᐅᖅᑐᒥ ᖁᑦᑎᖕᓂᖅᓴᒥ ᐅᖅᓱᐊᓗᖕᒥ ᐊᑭᐅᔪᓂᑦ. ᐊᖏᒡᓕᒋᐊᕐᓂᐅᔪᒥ $27.3 ᒥᓕᐊᓐᓂ ᑕᐃᒪᙵᓂ ᑕᒪᐃᑎᒍᑦ ᐊᑭᖏᓐᓂᑦ ᐊᑐᓕᖅᑎᑕᐅᔾᔪᑎᖓᓂ ᑐᒃᓯᕋᐅᒻᒥ ᑐᙵᕕᖓᓂ ᐊᑭᖓᓂ ᐋᖅᑭᒋᐊᕈᑕᐅᔪᒥ ᓯᕗᓪᓕᕐᒥ: ᐊᖏᒡᓕᒋᐊᖅᑎᑦᑎᓂᕐᒥ ᐅᖅᓱᐊᓘᙱᑦᑐᓂ ᐊᐅᓚᔾᔪᑎᑦ ᐋᖅᑭᐅᒪᔾᔪᑎᓪᓗ ᐊᑭᓕᖅᓱᕆᐊᓖᑦ ($19.3 ᒥᓕᐊᓐ), ᓴᖅᑭᑎᑦᑎᓂᐅᔪᒥ ᐅᖅᓱᐊᓗᖕᒥ ($5.9 ᒥᓕᐊᓐ), ᐊᒻᒪ ᐅᑎᕐᓂᐅᔪᒥ ᐊᑭᖓᓂ ᑐᙵᕕᐅᔪᒥ ($4.3 ᒥᓕᐊᓐ), ᐃᓚᖓᒍᑦ ᑮᓇᐅᔭᓂ ᑭᐳᒃᓯᓂᕐᒥ ᐊᑭᑭᓐᓂᖅᓴᒥ ᐋᖅᑭᐅᒪᑎᑕᐅᓂᖏᓐᓂ ᐊᑭᑐᔫᑎᓂ ᐱᖁᑎᓂ ᐊᑭᖃᕈᓐᓃᖅᐸᓪᓕᐊᓂᖓᓂ ($2.1 ᒥᓕᐊᓐ). ᐊᖏᒡᓕᒋᐊᕐᓂᐅᔪᒥ ᐊᑭᐅᔪᓂ ᑮᓇᐅᔭᓂ ᑭᐳᒃᓯᒋᕗᖅ ᖁᑦᑎᖕᓂᖅᓴᓂ ᐃᓯᖅᐸᓪᓕᐊᔪᑦ ᑮᓇᐅᔭᓄᑦ ᐱᑕᖃᖅᐸᒌᖅᑐᓂ ᐊᑭᐅᔪᓂ ($2.4 ᒥᓕᐊᓐᓂ ᐱᔾᔪᑎᖃᓪᓗᐊᑕᖅᑐᒥ ᐅᓯᔭᐅᔪᒥ ᐱᕈᖅᐸᓪᓕᐊᓂᖓᓂ), ᖁᑦᑎᖕᓂᖅᓴᐅᔪᒥ ᐅᐊᔭᒨᙱᑦᑐᓄᑦ ᐃᓯᖅᐸᓪᓕᐊᔪᑦ ᑮᓇᐅᔭᓂᑦ ($0.9 ᒥᓕᐊᓐ) ᐊᒻᒪ ᐊᖏᓂᐅᔪᓂ ᑲᑎᖅᓱᖅᑕᐅᓇᔭᖅᑐᓂ ᐅᖅᓱᐊᓗᖕᒧᑦ ᐊᑭᑦᑐᕐᓂᖏᓐᓄᑦ ᐃᑲᔪᖅᑕᐅᒍᑎᑦ (FSR) ᐃᓕᓯᒪᐃᓐᓇᕈᓂ ($2.5 ᒥᓕᐊᓐ). ᐃᓯᖅᐸᓪᓕᐊᔪᑦ ᑮᓇᐅᔭᓄᑦ ᐊᒥᒐᕐᓂᐅᔪᒥ $21.5 ᒥᓕᐊᓐᓂ ᖃᓄᐃᓕᖓᓂᐅᔪᓂᑦ ᐅᑯᓇᙵᑦ ᓇᓚᐅᑦᑖᕆᔭᐅᔪᓂ ᐊᓯᔾᔨᕐᓂᐅᔪᓂ ᑕᐃᒪᙵᓂ 2022/23−ᒥ ᑕᒪᐃᑎᒍᑦ ᐊᑭᖏᓐᓂᑦ ᐊᑐᓕᖅᑎᑕᐅᔾᔪᑎᖓᓂ ᑐᒃᓯᕋᐅᒻᒥ ᑐᙵᕕᖓᓂ ᐊᑭᖓᓂ ᐋᖅᑭᒋᐊᕈᑕᐅᔪᒥ.

ᐅᖃᐅᓯᐅᓂᖓᓂ ᖁᓛᓂ, ᖁᓪᓕᒃᑯᑦ ᐆᒻᒪᖅᑯᑎᓕᕆᔨᖏᑦᑕ ᑎᒥᖁᑖ ᐋᖅᑭᐅᒪᑎᑦᑎᕗᑦ ᓄᓇᕗᓕᒫᒥ ᐊᑭᐅᔪᓂᑦ. ᓄᓇᕗᓕᒫᒥ ᐊᑭᐅᔪᓂ, ᑕᒪᒃᑭᑦ ᓂᐅᕕᖃᑦᑕᖅᑐᑦ ᑕᐃᑲᓂᑦᑕᐃᓐᓇᖅ ᐊᑭᐅᔪᓂ ᓇᓗᓇᐃᖅᓯᒪᓂᖓᓂ ᐊᑭᓖᓇᔭᖅᐳᑦ ᐊᔾᔨᒌᖕᓂ ᐊᑭᐅᔪᓂ, ᑕᒪᒃᑭᓂ ᓄᓇᓕᐅᔪᓂ ᓄᓇᕗᓕᒫᒥ.

ᖁᓪᓕᒃᑯᑦ ᐆᒻᒪᖅᑯᑎᓕᕆᔨᖏᑦᑕ ᑎᒥᖁᑖ ᑐᒃᓯᕋᓚᐅᖅᐳᑦ ᑲᑎᖅᓱᐃᓂᕐᒥ $21.5 ᒥᓕᐊᓐᓂ ᑮᓇᐅᔭᐃᑦ ᐱᔭᐅᕙᓪᓕᐊᔪᑦ ᐊᒥᒐᕐᓂᖓᓂ ᐊᖏᒡᓕᒋᐊᖅᑎᑦᑎᓂᕐᒥ ᑐᙵᕕᐅᔪᒥ ᐆᒻᒪᖅᑯᑎᓕᕆᓂᕐᒧᑦ ᐊᑭᐅᔪᓂ, ᐊᒻᒪ ᓂᐅᕕᖃᑦᑕᖅᑐᑦ ᐱᔨᑦᑎᕋᕐᓂᕐᒥ ᐊᒻᒪ ᐱᔪᒪᓂᐅᔪᒥ ᐱᔨᑦᑎᕋᕐᓂᕐᒥ ᐊᑭᓕᒐᒃᓴᓂ. ᑕᐃᒪᐃᒐᔪᒃᑐᓂ ᐊᖏᒡᓕᒋᐊᕐᓂᐅᔪᒥ ᑐᙵᕕᐅᔪᒥ ᐆᒻᒪᖅᑯᑎᓕᕆᓂᕐᒧᑦ ᐊᑭᐅᔪᓂ 9.5%−ᖑᕗᑦ. ᓂᐅᕕᖃᑦᑕᖅᑐᓂ ᐱᔨᑦᑎᕋᕐᓂᐅᔪᒥ ᐊᑭᓕᒐᒃᓴᐃᑦ ᑐᒃᓯᕋᖅᑕᐅᕗᑦ ᐊᖏᒡᓕᒋᐊᕐᓂᖓᓂ $18 ᑕᖅᑭᑕᒫᒥ $36 ᑕᖅᑭᑕᒫᒧᑦ. ᐱᔪᒪᓂᐅᔪᒥ ᐱᔨᑦᑎᕋᕐᓂᕐᒧᑦ ᐊᑭᓕᒐᒃᓴᐃᑦ ᑐᒃᓯᕋᖅᑕᐅᕗᑦ ᐊᖏᒡᓕᒋᐊᕐᓂᐊᕐᓂᖏᓐᓂ $8 ᐊᑐᓂ kW−ᒥ $16 ᐊᑐᓂ kW−ᒧᑦ. ᖄᒃᑲᓐᓂᐊᒍᑦ ᑐᓴᐅᒪᔪᑎᒃᓴᓂ ᐊᓯᔾᔨᕐᓂᐅᔪᓂ ᐊᔾᔨᒌᙱᑦᑐᓄᑦ ᐊᑭᖏᓐᓂ ᓇᓗᓇᐃᖅᓯᒪᓂᐅᔪᓂ ᐅᕗᙵᕆᑦ ᐊᑐᖅᑕᐅᔪᒃᓴᓕᐊᒥᑦ 8.1 (ᐅᕙᙵᑦ ᑕᒪᐃᑎᒍᑦ ᐊᑭᖏᓐᓂᑦ ᐊᑐᓕᖅᑎᑕᐅᔾᔪᑎᖓᓂ ᑐᒃᓯᕋᐅᒻᒥ ᑐᒃᓯᕋᐅᑎᒥ).

ᑕᒪᐃᑎᒍᑦ ᐊᑭᖏᓐᓂᑦ ᐊᑐᓕᖅᑎᑕᐅᔾᔪᑎᖓᓂ ᑐᒃᓯᕋᐅᒻᒥ ᑐᒃᓯᕋᐅᑎᒥ ᐃᓚᖃᖅᐳᖅ ᖁᓪᓕᒃᑯᑦ ᐆᒻᒪᖅᑯᑎᓕᕆᔨᖏᑦᑕ ᑎᒥᖁᑖᑕ ᓇᓚᐅᑦᑖᕆᕗᖅ ᐱᖁᔭᒃᓴᒥ ᐊᒃᑐᐃᓂᐅᔪᒥ ᑐᒃᓯᕋᖅᑕᐅᔪᒥ ᐊᑭᖏᓐᓂ, ᐃᓱᒪᒋᔭᖃᕐᓗᓂ ᑕᖅᑭᑕᒫᒥ ᐊᑐᕐᓂᐅᔪᒥ 500 kWh−ᓂ ᐊᖏᕐᕋᒧᑦ ᓂᐅᕕᖅᐸᒃᑐᓂ ᐊᒻᒪ 2,000 kWh−ᓂ ᓂᐅᕕᕐᕕᖃᖅᑐᓄᑦ ᓂᐅᕕᖅᐸᐸᒃᑐᓄᑦ. ᓇᓗᓇᐃᒃᑯᑕᖅ ᑕᑯᒃᓴᐅᔪᒥ ᐊᑖᓂ ᑐᓂᔭᐅᓚᐅᖅᐳᖅ ᖁᓪᓕᒃᑯᑦ ᐆᒻᒪᖅᑯᑎᓕᕆᔨᖏᑦᑕ ᑎᒥᖁᑖᓂ ᑐᒃᓯᕋᕐᓂᐅᔪᒥ (ᑎᑎᖅᓯᒪᔪᖅ 8.2), ᑕᐅᑐᒃᖢᒍ ᐱᖁᔭᒃᓴᒥ ᐊᒃᑐᐃᓂᐅᔪᓂ ᐊᓯᔾᔨᕐᓂᐅᔪᒥ ᑐᒃᓯᕋᖅᑕᐅᔪᒥ ᐆᒻᒪᖅᑯᑎᓕᕆᓂᕐᒧᑦ, ᓂᐅᕕᖃᑦᑕᖅᑐᓄᑦ ᐊᒻᒪ ᐱᔪᒪᓂᕐᒧᑦ ᐊᑭᖏᓐᓂ ᐅᕘᓇ ᐃᓱᒪᒋᔭᐅᔪᒥ ᑕᖅᑭᑕᒫᒥ ᐊᑐᖅᑕᐅᓂᐅᔪᓂ.

**ᑎᑎᖅᓯᒪᔪᖅ 8.2:**

**2025/26−ᒥ ᐊᑭᖏᓐᓂ ᑐᒃᓯᕋᖅᑕᐅᔪᒥ ᐱᖁᔭᒃᓴᒥ ᐊᒃᑐᐃᓂᐅᔪᓂ ᐱᑕᖃᖅᐸᒌᖅᑐᓂ ᐊᑭᐅᔪᓂᑦ**

|  |  |
| --- | --- |
|  | **ᑕᐃᒪᐃᒐᔪᒃᑐᒥ ᐱᖁᔭᒃᓴᒥ ᐊᓯᔾᔨᕐᓂᐅᔪᑦ** |
| ᒐᕙᒪᐅᖏᑦᑐᑦ ᐊᖏᕐᕋᓄᑦ– ᓄᓇᕗᒻᒥ ᐆᒻᒪᖅᑯᑎᓄᑦ ᐊᑭᑭᓪᓕᒋᐊᕈᑎᒧᑦ ᐱᓕᕆᐊᒃᓴᖅ (NESP) ᐃᑲᔫᓯᖅᑕᐅᕙᒃᑐᓂ | ᐊᖏᓕᒋᐊᕐᑐᖅ ᐃᒪᓐᓇᑎᒋ 7.4% ($13.6) |
| ᓄᓇᓕᖕᓂ ᑖᒃᓯᒧᑦ-ᑐᙵᕕᓕᖕᓂ/ᒐᕙᒪᐅᙱᑦᑐᓄᑦ ᐊᖏᕐᕋᓄᑦ– ᐃᑲᔫᓯᖅᑕᐅᕙᙱᑦᑐᑦ | ᐊᖏᓕᒋᐊᕐᑐᖅ ᐃᒪᓐᓇᑎᒋ 14.0% ($53.3) |
| ᒐᕙᒪᒃᑯᑦ ᐊᖏᕐᕋᐅᔪᓂ | ᐊᖏᓕᒋᐊᕐᑐᖅ ᐃᒪᓐᓇᑎᒋ 12.6% ($70.7) |
| ᓄᓇᓕᖕᓂ ᑖᒃᓯᒧᑦ-ᑐᙵᕕᓕᖕᓂ/ᒐᕙᒪᐅᙱᑦᑐᓄᑦ ᓂᐅᕕᕐᕕᖃᕐᕕᐅᔪᓄᑦ | ᐊᖏᓕᒋᐊᕐᑐᖅ ᐃᒪᓐᓇᑎᒋ 12.6% ($155.9) |
| ᒐᕙᒪᐅᔪᓄᑦ ᓂᐅᕕᕐᕕᖃᕐᕕᐅᔪᓄᑦ | ᐊᖏᓕᒋᐊᕐᑐᖅ ᐃᒪᓐᓇᑎᒋ 11.4% ($235.3) |

**ᐱᓕᕆᕙᓪᓕᐊᓂᖅ**

ᐆᒻᒪᖁᑏᑦ ᐊᑭᖏᓐᓂᑦ ᕿᒥᕐᕈᔨᑦ ᑲᑎᒪᔨᖏᑦ ᐃᓱᒪᒃᓴᖅᓯᐅᒃᑲᓐᓂᕈᑏᑦ ᖁᓪᓕᒃᑯᑦ ᐆᒻᒪᖅᑯᑎᓕᕆᔨᖏᑦᑕ ᑎᒥᖁᑖᓂ 2025/26 ᑕᒪᐃᑎᒍᑦ ᐊᑭᖏᓐᓂᑦ ᐊᑐᓕᖅᑎᑕᐅᔾᔪᑎᖓ ᑐᒃᓯᕋᐅᑎᖓ ᐃᓚᖃᕐᓂᐊᖅᐳᖅ ᑐᓴᐅᒪᔪᑎᒃᓴᒥ ᑐᒃᓯᕋᕐᓂᐅᔪᒥ/ᑭᐅᓂᐅᔪᒥ ᐱᓕᕆᓂᐅᔪᒥ ᖁᓪᓕᒃᑯᑦ ᐆᒻᒪᖅᑯᑎᓕᕆᔨᖏᑦᑕ ᑎᒥᖁᑖ ᐱᔪᓐᓇᖅᑎᑦᑎᓂᕐᒧᑦ ᐆᒻᒪᖁᑏᑦ ᐊᑭᖏᓐᓂᑦ ᕿᒥᕐᕈᔨᑦ ᑲᑎᒪᔨᖏᑦ ᑐᑭᓯᐅᒪᓂᖅᓴᐅᓂᕐᒧᑦ ᑐᒃᓯᕋᐅᑕᐅᓯᒪᔪᒧᑦ ᑮᓇᐅᔭᐃᑦ ᐱᔭᐅᕙᓪᓕᐊᔪᑦ ᐱᔭᕆᐊᖃᕐᓂᐅᔪᒥ ᐊᒻᒪᓗ ᐊᑭᖏᓐᓂ. ᐆᒻᒪᖁᑏᑦ ᐊᑭᖏᓐᓂᑦ ᕿᒥᕐᕈᔨᑦ ᑲᑎᒪᔨᖏᑦ ᑐᓴᕈᒪᒋᕗᑦ ᐃᓱᒪᒋᔭᐅᓂᐅᔪᓂ ᖁᓪᓕᒃᑯᑦ ᐆᒻᒪᖅᑯᑎᓕᕆᔨᖏᑦᑕ ᑎᒥᖁᑖᓂᓂᐅᕕᖅᐸᒃᑐᓂ ᐊᒻᒪ ᐱᔪᒪᔪᓂ ᐱᓕᕆᔪᓂ ᐱᔾᔪᑎᖃᖅᑐᒥ ᐆᒥᖓ ᑐᒃᓴᕋᕐᓂᐅᔪᒥ ᐱᑕᖃᕈᓂ. ᐆᒻᒪᖁᑏᑦ ᐊᑭᖏᓐᓂᑦ ᕿᒥᕐᕈᔨᑦ ᑲᑎᒪᔨᖏᑦ ᐃᓱᒪᒋᔭᖃᕐᓂᐊᖅᐳᑦ ᑎᑎᕋᖅᓯᒪᔪᓂ ᑐᓂᓯᓂᐅᔪᓂ ᑕᒪᐃᑎᒍᑦ ᐊᑭᖏᓐᓂᑦ ᐊᑐᓕᖅᑎᑕᐅᔾᔪᑎᖓᓂ ᑐᒃᓯᕋᐅᒻᒥ ᐊᒻᒪᓗᑦᑕᐅᖅ ᖁᓪᓕᒃᑯᑦ ᐆᒻᒪᖅᑯᑎᓕᕆᔨᖏᑦᑕ ᑎᒥᖁᑖᓂ ᑭᐅᓂᐅᔪᓂ ᑕᐃᒃᑯᓄᖓ ᑐᓂᔭᐅᓂᐅᔪᓄᑦ.

**ᑎᑎᕋᖅᓯᒪᔪᑦ ᑐᓐᓂᖅᑯᑕᐅᒋᐊᖃᓖᑦ ᐃᓱᓕᕝᕕᖃᓛᖅᑐᖅ ᐅᓇᐅᓕᖅᐸᑦ: 5 ᐅᓐᓄᓴᒃᑯᑦ (EST) ᔭᓄᐊᕆ 24, 2025.**

**ᖁᓪᓕᒃᑯᑦ ᐆᒻᒪᖅᑯᑎᓕᕆᔨᖏᑦᑕ ᑎᒥᖁᑖᓂ ᑕᒪᐃᑎᒍᑦ ᐊᑭᖏᓐᓂᑦ ᐊᑐᓕᖅᑎᑕᐅᔾᔪᑎᖓᓂ** **ᑐᒃᓯᕋᐅᑎᖓ ᓇᓂᔭᐅᔪᓐᓇᖅᐳᖅ** [www.qec.nu.ca](http://www.qec.nu.ca) **ᐅᕝᕙᓘᓐᓃᑦ ᑐᒃᓯᕋᕐᓂᒃᑯᑦ ᓇᓕᐊᑐᐃᓐᓇᓂ ᐆᒻᒪᖁᑏᑦ ᐊᑭᖏᓐᓂᑦ ᕿᒥᕐᕈᔨᑦ ᑲᑎᒪᔨᖏᓐᓂᑦ ᐅᕝᕙᓘᓐᓃᑦ ᖁᓪᓕᒃᑯᑦ ᐆᒻᒪᖅᑯᑎᓕᕆᔨᖏᑦᑕ ᑎᒥᖁᑖᓂ.**

**ᓇᒃᓯᐅᔭᐅᔪᑦ ᐊᐅᓪᓚᖅᑎᑕᐅᔪᓐᓇᖅᑐᑦ ᐅᕗᖓ:** ᖃᕋᓴᐅᔭᑎᒍᑦ ᑎᑎᕋᕐᕕᒃᓴᖓ – URRC@gov.nu.ca **ᐃᓱᒻᒥᖅᑐᐃᔨ ᐆᒻᒪᖁᑏᑦ ᐊᑭᖏᓐᓂᑦ ᕿᒥᕐᕈᔨᑦ ᑲᑎᒪᔨᖏᓐᓄᑦ, ᑎᑎᖅᑲᕐᓂᐊᕐᕕᒃ 1000, ᐊᒡᒍᖅᓯᒪᓂᖓ 200**

**ᐃᖃᓗᐃᑦ, ᓄᓇᕗᑦ, X0A 0H0**

*ᐆᒻᒪᖁᑏᑦ ᐊᑭᖏᓐᓂᑦ ᕿᒥᕐᕈᔨᑦ ᑲᑎᒪᔨᖏᑦ ᐃᒻᒥᒃᑰᖅᑎᐅᓪᓗᑎᑦ ᑲᑎᒪᔨᐅᕗᑦ ᐅᖃᐅᔾᔪᐃᕙᒃᖢᑎᒃ ᓄᓇᕗᑦ ᒐᕙᒪᒃᑯᖏᓐᓄᑦ ᐆᒻᒪᖅᑯᑎᓄᑦ ᐊᑭᒋᔭᒃᓴᖏᓐᓂᑦ ᐆᒻᒪᖅᑯᑎᓂᑦ ᐊᑐᖅᑐᐊᕐᓂᕐᒧᑦ.*